b'\n_START_ARTICLE_\nSaksan Grand Prix 1984\n_START_PARAGRAPH_\nSaksan Prix 1984 oli Formula 1 -sarjan osakilpailu, joka ajettiin 5. elokuuta 1984 Hockenheimringilla Saksassa. Kilpailun voitti McLarenilla ajanut Alain Prost, jolle voitto oli kauden nelj\xc3\xa4s.\n_START_SECTION_\nAika-ajo\n_START_PARAGRAPH_\nAlain Prost otti paalupaikan ajalla 1.47,012, joka merkitsi keskinopeutta 228,658 km/h. Seuraavina olivat Elio de Angelis, Derek Warwick, Patrick Tambay ja Nelson Piquet._NEWLINE_Keijo Rosberg sai l\xc3\xa4ht\xc3\xb6ruudun 19. Aika-ajoa h\xc3\xa4iritsi sade, joka ei tuntunut loppuvan lainkaan. Rosberg harmitteli kiirehtineens\xc3\xa4 turhaan radalle vasta sateen j\xc3\xa4lkeen, sill\xc3\xa4 silloin siell\xc3\xa4 oli vain mahdoton tungos.\n_START_SECTION_\nKilpailu\n_START_PARAGRAPH_\nMuutama minuutti ennen starttia Alain Prostin auton bensiinipumppu rikkoutui ja h\xc3\xa4n joutui ottamaan ajokikseen vara-auton. Prost otti kilpailun alussa johtopaikan. Sitten Nelson Piquet p\xc3\xa4\xc3\xa4si ohitse ja johti kilpailua 23. kierrokselle asti, jolloin auton vaihdelaatikko rikkoutui. Prost nousi uudelleen kilpailun johtoon ja h\xc3\xa4n pystyi pit\xc3\xa4m\xc3\xa4\xc3\xa4n sijoituksensa maaliin saakka. Kilpailussa oli mukana 26 autoa, joista vain 10 selvisi maaliin._NEWLINE_Kilpailun j\xc3\xa4lkeen Prost kertoi, ett\xc3\xa4 h\xc3\xa4nell\xc3\xa4 oli Niki Laudan kanssa sopimus, ett\xc3\xa4 jos McLaren-tallilla olisi kaksoisjohto kymmenen kierrosta ennen maalia, niin johdossa oleva saa ottaa voiton. Kaikki eiv\xc3\xa4t sopimuksen olemassaoloon uskoneet, sill\xc3\xa4 Prost ja Lauda eiv\xc3\xa4t siihen saakka olleet olleet parhaimpia yst\xc3\xa4vi\xc3\xa4.'